Capone

**"Capone"** on Ameerika Ühendriikide 2020. aasta eluloofilm. Selle lavastas Josh Trank, peaosas mängib nimitegelast Al Capone'i Tom Hardy. Film räägib Capone'i elust pärast Floridas vanglast vabanemist ning tema võitlusest neurosüüfilise ja dementsusega. Veel mängivad filmis Linda Cardellini, Jack Lowden, Noel Fisher, Kyle MacLachlan ja Matt Dillon. Filmi võtted toimusid 2018. aastal Louisianas.

Alguses oli plaanis "Capone'i" ka kinodes näidata, kuid koroonapandeemia tõttu lasti see välja vaid voogedastusplatvormidele. Film sai nii häid kui halbu arvustusi, kiideti Hardy etteastet, kuid laideti Tranki süžeed ja filmi tooni.

## Sisu
Film algab 1945. aasta tänupühadel, kurikuulus Chicago maffiapealik Al Capone on vanglast tervislikel põhjustel ennetähtaegselt vabastatud ning elab koos oma naise Mae'ga Floridas. Tal põeb neurosüüfilist ning on saanud insuldi. Capone'i füüsiline ja vaimne tervis halveneb ja teda painavad mõtted oma vallaspojast, kes talle vahetevahel helistab.

Mae katab perekonna kulusid müües kodust luksusasju, samal ajal jälgivad peret politseiuurijad. Capone'i arst Dr Karlock soovitab Mae'l Capone'i tervise huvides keskkonda võimalikult kodusena hoida ning vältida kolimist. Capone'ile tuleb Chicagost külla sõber Johnny ning nad käivad koos kalal. Capone räägib Johnnyle 10 miljonist $, mille ta ära peitis, kuid ei mäleta, kuhu. Hiljem istuvad Capone ja Johnny terrassil ja Capone palub Mae'l Johnnyle juua tuua. Mae ütleb talle, et Capone on üksi ning paar tülitseb.

Hiljem samal õhtul ei tunne Capone oma naist enam ära ning ütleb politseile telefoni teel, et on röövitud. Ta näeb poissi kollase õhupalliga ning järgneb talle läbi unenäo oma Chicago aastatest. Muuhulgas laulab ta unes Louis Armstrongiga duetti, näeb, kuidas tema turvamees Gino reeturi surnuks pussitab, ameleb naisega, kes annab talle peidetud raha kohta vihjeid, ja roomab üle tulistamises surnute. Mae leiab Capone'i põrandalt, tal on olnud uuesti insult.

Karlock kohtub metsas FBI kontaktidega ning palub info saamiseks aega juurde. Karlock selgitab hiljem Capone'i olukorda Mae'le, Capone'i vennale Ralphile ja pojale Alphonse Juniorile. Teraapiatunnis käsib arst Capone'il joonistada kotitäit raha. Junior uurib Capone'i joonistatud pilte ning leiab pildi õhupalliga poisist, kes Capone'i sõnul on tema poeg Tony. Hiljem palub Ralph Capone'il enne surma oma saladused välja rääkida. Õhtusöögil häirib Capone'i, kui Gino liha lõikab, kuna see meenutab talle tema unenägu. Hiljem lamab Capone voodis ning tema juurde tuleb Johnny, kes andestab talle, et Capone oli ta tapnud. Johnny lõikab endal silmad peast ning annab need Capone'ile, et Capone nende abil peidetud varanduse leiaks.

Läbimurret otsivad FBI ametnikud küsitlevad Capone'i. Capone kohmetub, kui temalt raha kohta küsitakse, kuid ei räägi midagi. Vihane ametnik ähvardab Capone'i perekonnal igavesti silma peal hoida. Hiljem kaob Capone teistel silmist, aednik leiab ta kuldse Tommy Guniga. Üle maja kostuvad lasud, Capone kõnnib mööda valdusi püssiga ringi ning tulistab Ginot ja teisi, keda näeb. Talle meenub unes nähtud naise vihje ning ta sukeldub tiiki, mis muutub suureks laineks ja viib ta Itaalia aasale. Ta näeb taevasse kaduvat kollast õhupalli ning väike poiss naeratab talle. Gino ja perekond leiavad Capone'i kodu põrandalt, tema kõrval on aednik, kellele ta oli jalga tulistanud. Aednik viiakse ratastoolis minema ning ta näeb, kuidas ühtlasi viiakse minema Capone'i lemmikkuju.

Järgmistel tänupühadel tuleb suguvõsa taas Capone'ile külla. Õhtul toob Mae Capone'i juurde terrassile istuma Tony. Tony võtab Capone'il käest kinni ning film lõppeb.

## Osades
* Tom Hardy – Al Capone
* Linda Cardellini – Mae Capone
* Matt Dillon – Johnny
* Al Sapienza – Ralph Capone
* Kathrine Narducci – Rosie
* Noel Fisher – Junior
* Gino Cafarelli – Gino
* Mason Guccione – Tony
* Caiden Acurio – Vince
* Jack Lowden – FBI agent Stirling H. Crawford
* Kyle MacLachlan – Dr Karlock
* Josh Trank – agent Clifford M. Harris
* Neal Brennan – Harold Mattingly
* Edgar Arreola – Rodrigo
* Manuel Fajardo Jr. – Zambini